साल 2003 में भगवान गवई ने बकी के साथ मिलकर बकी फुएल कंपनी की शुरुआत की। इसमें उनका शेयर 25 प्रतिशत था। बकी की मार्केट में अच्छी जान-पहचान थी, इस वजह से तेल का कारोबार शुरू हो गया। दोनों पार्टनर रिफाईनरी से तेल खरीदकर दुनिया-भर में बेचते थे। कारोबार अच्छी तरह चल रहा था तभी बकी की माँ का निधन हो गया और उन्होंने कारोबार समेट लिया। फिर कज़ाकिस्तान में एमराल्ड एनर्जी नामक कंपनी के मालिक ने यही काम भगवान गवई को अपने साथ करने का ऑफर दे दिया और एक-डेढ़ साल में शेयर देने का वादा भी किया। मेहनती और होनहार भगवान गवई की मेहनत रंग लाई और साल 2008 तक इस कंपनी का टर्न ओवर 400 मिलियन डॉलर तक पहुँच गया। लेकिन शेयर देने के वक़्त कंपनी का मालिक मुकर गया, इससे आहत होकर भगवान गवई ने फैसला किया कि अब वे अपनी कंपनी शुरू करेंगे।